पाकिस्तान ने भी 'माना' जम्मू कश्मीर को 'भारतीय राज्य', विदेश मंत्री शाह महमूद कुरैशी बोले... देखें VIDEO  
'पाकिस्तान ने भी माना जम्मू कश्मीर को भारतीय राज्य'
पाक विदेश मंत्री शाह महमूद कुरैशी ने जेनेवा में दिया बयान
UNHRC की बैठक में शामिल होने जेनेवा में हैं कुरैशी
#WATCH: Pakistan Foreign Minister Shah Mehmood Qureshi mentions Kashmir as “Indian State of Jammu and Kashmir” in Geneva pic.twitter.com/kCc3VDzVuN

कुरैशी ने कहा, 'भारत दुनिया को यह जताने की कोशिश कर रहा है कि जिंदगी (कश्मीर में) सामान्य हो गई है. अगर जिंदगी सामान्य है तो वे अंतरराष्ट्रीय मीडिया, अंतरराष्ट्रीय संगठन, एनजीओ, सिविल सोसायटी को भारत के राज्य जम्मू-कश्मीर में जाने क्यों नहीं दे रहे. उन्हें खुद सच्चाई क्यों नहीं देखने दे रहे.' कुरैशी ने आरोप लगाया कि वे झूठ बोल रहे हैं. एक बार कर्फ्यू हटते ही सच्चाई बाहर आएगी और दुनिया जानेगी कि वहां क्या तबाही चल रही है.'
बता दें कि इससे पहले पाकिस्तान ने सोमवार को कहा कि कश्मीर में स्थिति पर संयुक्त राष्ट्र मानवाधिकार प्रमुख की चिंताएं विश्व निकाय के रुख के ही अनुरूप हैं. पाकिस्तानी विदेश कार्यालय के प्रवक्ता ने एक बयान में कहा कि संयुक्त राष्ट्र मानवाधिकार उच्चायुक्त मिशेल बैश्लेट ने जिनेवा में मानवाधिकार परिषद के 42वें सत्र में 'जम्मू कश्मीर में बिगड़ती स्थिति को लेकर महत्वपूर्ण टिप्पणी' की.
उन्होंने कहा कि कश्मीर में मानवाधिकार स्थिति और जारी प्रतिबंधों पर संयुक्त राष्ट्र उच्चायुक्त की चिंता विश्व निकाय के रुख के ही अनुरूप है. बैश्लेट ने सोमवार को कश्मीर में प्रतिबंधों पर 'गंभीर चिंता' जताई और मूलभूत सुविधाओं तक लोगों की पहुंच के लिए भारत से प्रतिबंधों में ढील देने को कहा. उन्होंने भारत और पाकिस्तान से कश्मीरी लोगों के मानवधिकार सुनिश्चित करने को भी कहा.
उधर, पाकिस्तान के प्रधानमंत्री इमरान खान ने ट्विटर पर कहा, 'अब समय आ गया है. अंतरराष्ट्रीय समुदाय को भारतीय बलों की ओर से किए जा रहे मानवाधिकार उल्लंघन पर अलग राय नहीं रखनी चाहिए.'